《湖口夜泊闻雁》
明代·梁有誉

北风夜泊芦花渚，篷底青灯雁啼雨。水宿云翻路几千，更阑月落知何处。

风尘澒洞谁非客，怜汝南飞霜霰隔。哀鸣却似畏缯缴，塌翅胡能传尺帛。

岭树重重是故乡，故园诸弟日相望。寒宵听汝应欹枕，两地相思魂梦长。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。